Document ID: /roh_data/filtered/fineweb-2-filterrobots_roh.jsonl.gz/59441

Il Gourmet Festival San Murezzan ha attratg ils ultims trais decennis passa 80'000 amantas ed amants da la cuschina da gourmet. Quai cun envidar mintg’onn cuschiniers da num e da pum en l'Engiadina. En tut èn gia stads passa 250 cuschinieras e cuschiniers da gourmet da la partida ils ultims onns.
30 stailas per il giubileum da 30 onns
Durant il program da sis dis cuschinan ils profis a differentas occurrenzas en ils hotels da luxus en l'Engiadin’Ota. Totalmain han ils 10 cuschiniers ensemen 30 stailas da Michelin en lur portfolio. Quellas stailas duain er simbolisar las stailas che glischan per il festival.
Dapi l’emprima ediziun l’onn 1994 vegn collavurà cun ils hotels da partenari en l'Engiadin’Ota, quai che s’è verifitgà, uschia il facit da Martin Scherer, il president da la societad.
Engaschament en l’avegnir
Dapi il 2012 organisescha il Gourmet Festival San Murezzan er ina concurrenza per cuschiniers futurs. L’ediziun 2024 da «Young Engadine Talents» ha gudagnà il giarsun da Zernez, Cristian Anton Patscheider. El ha persvadì il pli ferm la giuria cun ses menu. La segunda plazza è ida a Rayan N’siri, terz è vegnì Ivan Borges Monteiro da Puntraschigna.
Il bel vid il cuschinar è ch’ins po esser creativ e ch’ins po adina emprender vitiers.
Era sch’ils temps da lavur sco cuschinier èn lungs e na permettan era betg da far liber las fins d’emna, èn tant Cristian Anton Patscheider sco er Ivan Borges Monteiro persvadids da lur via instradada. Ch’els hajan chattà durant ils emprims trais onns sco giarsuns er novs amis ed amias, bunamain ina famiglia.
Or da l'archiv: